Die wêreld in foto’s – 11 Maart 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Suid-Afrika se Blitsbokke vier fees ná hul oorwinning teen Frankryk in die Wêreldbeker-sewestoernooi se eindstryd in Vancouver, Brits-Columbië. (Foto: Ben Nelms, AP) ’n Passasier se paspoort lê op die grond by die toneel waar ’n vliegtuig van Ethiopian Airlines naby Bishoftu, voorheen Debre‑Zeit, sowat 50 km van Addis Abeba geval het. Die lugredery het in ŉ verklaring gesê 149 passasiers en agt bemanningslede was aan boord van die Boeing 737 toe dit neergestort het ses minute nadat dit opgestyg het. (Foto: Mulugeta Ayene, AP) Laurent Dubreuil van Kanada neem Sondag deel aan die 500 m skaats vir mans tydens ’n Wêreldbeker-spoedskaatsgeleentheid in Kearns, Utah. (Foto: Rick Bowmer, AP) Phoenix Suns se Tyler Johnson (regs) verdedig die bal teen Golden State Warriors se Andre Iguodala gedurende die tweede helfte van ’n NBA-basketbalwedstryd dié naweek in Oakland, Kalifornië. (Foto: Jeff Chiu, AP) ’n Polisiebeampte op die toneel naby die New York-Presbyterian/Lawrence-hospitaal in Bronxville, New York. Polisiebeamptes het Sondag ondersoek ingestel na berigte van ’n gewapende man by dié hospitaal in die noorde van Manhattan. (Foto: Luke Sheridan, AP)